Document ID: 32006R0773

KOMISJONI MÄÄRUS (EÜ) nr 773/2006,
22. mai 2006,
teatavatele söödalisanditele ajutise ja alalise kasutusloa andmise ning lubatud söödalisandite uute kasutusviiside ajutise lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2002 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamise kord.
(2)
Määruse (EÜ) nr 1831/2003 artikliga 25 on ette nähtud üleminekumeetmed söödalisandite loataotluste jaoks, mis on esitatud vastavalt direktiivile 70/524/EMÜ enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused olid esitatud enne määruse (EÜ) nr 1831/2003 kohaldamise kuupäeva.
(4)
Vastavalt direktiivi 70/524/EMÜ artikli 4 lõikele 4 olid esialgsed märkused taotluste kohta esitatud komisjonile enne määruse (EÜ) nr 1831/2003 kohaldamise kuupäeva. Seepärast käsitletakse neid taotlusi jätkuvalt vastavalt direktiivi 70/524/EMÜ artiklile 4.
(5)
Esitati andmed, mis toetavad taotlust saada Kluyveromyces marxianus-fragilis B0399 MUCL 41579 mikroorganismipreparaadi kasutamise luba põrsaste puhul. Euroopa Toiduohutusamet (EFSA) esitas oma arvamuse kõnealuse preparaadi kasutamise kohta 28. jaanuaril 2004. Hindamine näitab, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks anda neljaks aastaks luba kasutada kõnealust mikroorganismipreparaati käesoleva määruse I lisas esitatud tingimustel.
(6)
Komisjoni määrusega (EÜ) nr 1453/2004 (3) anti tähtajatu luba kasutada Aspergillus niger’ist (CBS 600,94) saadud endo-1,4-beeta-ksülanaasi ja endo-1,4(4)-beeta-glükanaasi ensüümpreparaati nimega E 1609 kaetud, tahkel või vedelal kujul broilerkanade, broilerkalkunite ja põrsaste puhul. Esitati uued andmed, mis toetavad taotlust laiendada kõnealuse ensüümpreparaadi kasutusluba nuumpartidele ja lisada kõnealuse loomaliigi puhul kasutusloale graanulite kuju. EFSA esitas 30. novembril 2005. aastal kõnealuse preparaadi kasutamise kohta arvamuse, milles jõutakse järeldusele, et see ei kujuta ohtu kõnealusele täiendavale loomakategooriale. Hindamine on näidanud, et direktiivi 70/524/EMÜ artikli 9e lõikes 1 sätestatud tingimused kõnealuse preparaadi sellise kasutamise lubamiseks on täidetud. Järelikult tuleks anda neljaks aastaks luba kasutada käesoleva määruse II lisas täpsustatud kõnealust ensüümpreparaati.
(7)
Esitati andmed, mis toetavad taotlust saada graanulite kujul oleva ensüümi E 1609 kasutamise luba broilerkanade, broilerkalkunite ja põrsaste puhul. EFSA esitas oma arvamuse kõnealuse preparaadi kasutamise kohta 30. novembril 2005. Hindamine on näidanud, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks anda tähtajatu luba kasutada kõnealust käesoleva määruse III lisas täpsustatud ensüümpreparaati.
(8)
Kõnealuste taotluste hindamine on näidanud, et töötajate kaitsmiseks lisades loetletud söödalisanditega kokkupuutumise eest on vajalikud teatud meetmed. Selline kaitse tuleks tagada nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta) (4) kohaldamisega.
(9)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
I lisas täpsustatud mikroorganismide rühma kuuluvaid preparaate lubatakse nelja aasta jooksul kasutada söödalisandina loomasöötades kõnealuses lisas esitatud tingimustel.
Artikkel 2
II lisas täpsustatud ensüümide rühma kuuluvaid preparaate lubatakse nelja aasta jooksul kasutada söödalisandina loomasöötades kõnealuses lisas esitatud tingimustel.
Artikkel 3
Ensüümide rühma kuuluvat III lisas täpsustatud preparaati lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. mai 2006

Labels: 0
16
17
6